CELEX: 32021D1796
Language: sk
Date: 2021-09-28 00:00:00
Title: Rozhodnutie Rady (EÚ) 2021/1796 z 28. septembra 2021 o pozícii, ktorá sa má v mene Európskej únie zaujať v Komisii zriadenej Dohovorom o ochrane morského prostredia severovýchodného Atlantiku, pokiaľ ide o rozhodnutie o zriadení chránenej morskej oblasti Severoatlantického prúdu a podmorskej hory Evlanov (chránená morská oblasť NACES) a odporúčanie o spravovaní chránenej morskej oblasti NACES

12.10.2021   
               
               
                  SK
               
               
                  Úradný vestník Európskej únie
               
               
                  L 361/46
               
            
         ROZHODNUTIE RADY (EÚ) 2021/1796
         z 28. septembra 2021
         o pozícii, ktorá sa má v mene Európskej únie zaujať v Komisii zriadenej Dohovorom o ochrane morského prostredia severovýchodného Atlantiku, pokiaľ ide o rozhodnutie o zriadení chránenej morskej oblasti Severoatlantického prúdu a podmorskej hory Evlanov (chránená morská oblasť NACES) a odporúčanie o spravovaní chránenej morskej oblasti NACES
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o ochrane morského prostredia severovýchodného Atlantiku (1) (ďalej len „dohovor“), ktorého je Únia zmluvnou stranou, nadobudol platnosť 25. marca 1998.
                  
               
                     (2)
                  
                  
                     Podľa článku 10 ods. 3 dohovoru môže komisia zriadená článkom 10 ods. 1 dohovoru (ďalej len „komisia OSPAR“) prijímať rozhodnutia a odporúčania v súlade s článkom 13 dohovoru.
                  
               
                     (3)
                  
                  
                     Komisia OSPAR má na svojom 24. zasadnutí 1. októbra 2021 prijať rozhodnutie o zriadení chránenej morskej oblasti Severoatlantického prúdu a podmorskej hory Evlanov (ďalej len „chránená morská oblasť NACES“) a odporúčanie o spravovaní chránenej morskej oblasti NACES.
                  
               
                     (4)
                  
                  
                     Pripravovaným rozhodnutím komisie OSPAR sa zriadi chránená morská oblasť NACES a uvedú sa jej hranice.
                  
               
                     (5)
                  
                  
                     Cieľom plánovaného odporúčania komisie OSPAR je usmerňovať zmluvné strany pri ich činnostiach a pri prijímaní opatrení na dosiahnutie cieľov ochrany stanovených v prílohe k danému odporúčaniu.
                  
               
                     (6)
                  
                  
                     Medzi dvoma plánovanými aktmi komisie OSPAR existuje úzke prepojenie, a preto je vhodné, aby sa na ne vzťahovala rovnaká pozícia Únie.
                  
               
                     (7)
                  
                  
                     Pripravované akty sa týkajú ochrany životného prostredia, ktorá podľa článku 4 ods. 2 písm. e) ZFEÚ patrí do spoločnej právomoci Únie a jej členských štátov. Pripravované akty nepatria do oblasti, ktorá by bola vo veľkej miere upravená pravidlami Únie týkajúcimi sa tejto ochrany. Únia nemá v úmysle využiť možnosť vykonávať svoju vonkajšiu právomoc v oblastiach, na ktoré sa vzťahujú tieto akty, v súvislosti s ktorými ešte nevykonala svoju právomoc na vnútornej úrovni.
                  
               
                     (8)
                  
                  
                     Je vhodné stanoviť pozíciu, ktorá sa má v mene Únie zaujať v komisii OSPAR, keďže rozhodnutie, ktoré táto komisia prijme, bude pre Úniu záväzné,
                  
               PRIJALA TOTO ROZHODNUTIE:
         
            Článok 1
            Pozíciou, ktorá sa má v mene Únie zaujať na 24. zasadnutí komisie OSPAR, je podporiť prijatie rozhodnutia o zriadení chránenej morskej oblasti Severoatlantického prúdu a podmorskej hory Evlanov (ďalej len „chránená morská oblasť NACES“) a odporúčania o spravovaní chránenej morskej oblasti NACES.
         
         
            Článok 2
            S ohľadom na vývoj na 24. zasadnutí komisie OSPAR môžu zástupcovia Únie po porade s členskými štátmi počas koordinačných stretnutí na mieste odsúhlasiť spresnenie pozície uvedenej v článku 1 bez toho, aby k tomu Rada vydávala ďalšie rozhodnutie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 28. septembra 2021
            
               
                  Za Radu
               
               
                  predsedníčka
               
               S. KUSTEC
            
         
         
            (1)  Ú. v. ES L 104, 3.4.1998, s. 2.